Клод Жозеф Роже дьо Лил
Марсилеза

Превод от френски: Гео Милев, 1914

chitanka.info

Напред, деца на родний край, —

денят на слава иде пак!

Пред нас тиранството без страх

развява своя кървав стяг.

Вий чувате ли тез войски

в полето страшно как реват?

Те с нож към ваште синове

и вас настръхнали вървят!

С оръжие в ръка, един до друг сме ний:

Напред! с нечиста кръв пръстта да се напий!

Що иска тази рабска сган —

наемници, цар и васал?

И за кого врагът жесток

е тез вериги изковал?

Момци! за нас са те, за нас!

Тираните без свян и срам

вековната робия пак

ще искат да наложат нам!

С оръжие в ръка, един до друг сме ний:

Напред! с нечиста кръв пръстта да се напий

Какво! та чужденци ли тук

ще съдят в родния ни кът?

Нима тез гузни врагове

духа ни смел ще да сломят!

О Боже! рабски ли ръце

ще сложат робски нам хомот?

Над наште волни съдбини —

не щем, не щем ний нов деспот!…

С оръжие в ръка, един до друг сме ний:

Напред! с нечиста кръв пръстта да се напий!

Тирани, треперете вий —

(о, вий — позор за нищий век!)

О, треперете! — иде край,

и този край не е далек.

Момците наши са пред вас,

за бой изправили гърди:

о, нека паднат те — пръстта

наново пак ще ги роди! —

С оръжие в ръка, един до друг сме ний:

Напред! с нечиста кръв пръстта да се напий!

Враг врага нека да познай:

Бъди герой, бъди юнак!

Но с меча милост издигни

над победения си враг.

Ала потисника жесток —

вълк хищен, който кръв желай

пред наште майки и сестри —

гнева ти нека той познай!

С оръжие в ръка, един до друг сме ний:

Напред! с нечиста кръв пръстта да се напий!

Любов, любов към род ний край,

за мъст ръка ни подкрепи!

Свободо скъпа! зарад теб

ще мрем ний в кървави борби!

Свободо! знамена развей!

Победата ни там зове:

и нека твойто тържество

да видят твоите врагове!

С оръжие в ръка, един до друг сме ний:

Напред! с нечиста кръв пръстта да се напий!

Куплет на децата:

След наште братя идем ний —

сплотени дружно в боен ред:

геройският им прах за нас

ще бъде пример и завет.

Такава слава — както тях,

едва ли нас ще увенчай;

но нищо! зарад родний край

ще мрем, ще мрем, ще мрем без страх!

С оръжие в ръка, един до друг сме ний:

Напред! с нечиста кръв пръстта да се напий!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.